《效挽歌》
明代·李之世

逝水自东驰，浮云自西徂。与我周旋久，形影渐以疏。

明知不可度，药饵强相扶。岩风动罗帏，吹我骨髓枯。

讣音忽远闻，爱憎异悲愉。家人罗前庭，为我身后图。

一身不自保，宁问妻与孥。妻孥浑不解，袒跣悲以呼。

凌晨设祖奠，门外驾灵舆。室庐让与人，逼我山泽居。

出郭独彷徨，四野冢累累。向来携手伴，执绋共前驱。

车徒空杂遝，祇为观者娱。长揖谢世人，来与魍魉俱。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。